Notum sit omnibus Matiscensis ecclesie fidelibus presentibus videlicet et futuris quod Wicardus veniens de Bellijoco, recordans peccata et offensiones quas pater suus Wicardus et predecessores sui habuerunt de communione Beati Vincentii et canonicorum ejus, pro malis consuetudinibus quas miserunt terris et villanis eorum, que sunt in civitate sua vel videbantur esse in salvamento suo, venit Matisconem, in ecclesia predicti martiris, ante altare et reliquias ejus et in presentia Walterii episcopi et canonicorum, et dimisit vel werpivit Domino et eidem martiri atque canonicis presentibus et futuris omnes illas malas consuetudines quas, sicut supradiximus, pater suus vel predecessores sui terris vel villanis predicte ecclesie imposuerunt; retinuit autem hec causa salvamenti quamvis non juste nec recte tempore messionis. Illi villani qui manent in illa parte terrarum quas ipse vel pater ejus tenuerunt, secundum divisionem suam causa salvamenti, illi scilicet qui cum bobus laborant reddant de cibariis ad equos unum sextarium, secundum mensuram de Bellojoco. Similiter, nativitate Domini, tamtumdem et unum fascium de feno homini uni portabile, et in Pascha similiter, solummodo reddent eosdem fascios feni. Pauperiores vero qui manibus laborant, vel cum fossoribus suis (unde) vivant, reddent medietatem (ipsius) supradicte mensure et in nativitate Domini aliam medietatem. Et hec que descripsimus reddenda non ipsi nec homines eorum venient accipere in domibus hominum nostrorum, sed noster minister vel nostri homines deportabunt ea ad supradictum castrum. Pro his igitur absolvimus patrem ejus et ceteros predecessores, ex parte Dei et sanctorum ejus et nostre, de omnibus malis que fecerunt nobis et nostris, ut illi peccatorum suorum mereantur absolutionem; per hanc remissionem, et ipsi uxorique ejus concedimus societatis nostre et orationum atque helemosinarum partem. Si quis vero in presens vel futurum plura horum que descripsimus repetierit vel adjecerit sit anathema maranata. Hoc actum Matisconi III kal. februarii Va feria, regnante Henrico rege. S. Wicardi qui fieri et firmare rogavit. S. Ricoarie uxoris ejus ac filii eorum Humberti. S. Hugonis avunculi ejus. S. Stephani de vilaris. S. Hugonis et Aimini fratrum de Marcant. S. Bladini. S. alterius Bladini.